b'\n_START_ARTICLE_\nGroove metal\n_START_SECTION_\nCharakteristick\xc3\xa9 znaky a p\xc3\xb4vod\n_START_PARAGRAPH_\nAlbum Cowboys from Hell od skupiny Pantera z roku 1990 bol ozna\xc4\x8den\xc3\xbd ako \xe2\x80\x9eprelomov\xc3\xbd\xe2\x80\x9c a \xe2\x80\x9esmerodajn\xc3\xbd\xe2\x80\x9c pre groovemetalov\xc3\xbd \xc5\xbe\xc3\xa1ner. Ian Christe pripisuje z\xc3\xa1sluhu na vytvoren\xc3\xad nov\xc3\xa9ho, z death metalu odvoden\xc3\xa9ho \xc5\xa1t\xc3\xbdlu skupin\xc3\xa1m Sepultura s albumom Chaos A.D. a Pantere - ich groovemetalov\xc3\xbd sound ovplyvnil v 90. rokoch nov\xc3\xba gener\xc3\xa1ciu kapiel. Groovemetalov\xc3\xa9 skupiny v\xc4\x8dlenili do svojej tvorby prvky thrash metalu, hardcore punku a industri\xc3\xa1lnej hudby. Tommy Victor zo skupiny Prong tvrd\xc3\xad, \xc5\xbee postoje groove metalu poch\xc3\xa1dzaj\xc3\xba od skupiny Bad Brains.\n_START_SECTION_\nSkupiny\n_START_PARAGRAPH_\nTento \xc5\xa1t\xc3\xbdl sa sp\xc3\xa1ja so skupinami ako Pantera, Lamb of God, Sepultura, Soulfly, Gojira, Throwdown, Machine Head, Byzantine, Trivium, Anthrax, Korn a Spiritual Beggars. Niektor\xc3\xa9 kapely vyvinuli ve\xc4\xbea \xc3\xbasilia, aby neboli pova\xc5\xbeovan\xc3\xa9 za groovemetalov\xc3\xba kapelu. Veter\xc3\xa1ni thrash metalu Annihilator odi\xc5\xa1li od Roadrunner Records roku 1993 pr\xc3\xa1ve kv\xc3\xb4li tomu, aby neboli zapleten\xc3\xad do groovemetalov\xc3\xa9ho trendu podporovan\xc3\xa9ho t\xc3\xbdmto labelom. A odvtedy t\xc3\xadto Kana\xc4\x8fania nehrali v Severnej Amerike a\xc5\xbe do j\xc3\xbala 2011, ke\xc4\x8f sa vr\xc3\xa1tili, aby si zahrali na vypredanom predstaven\xc3\xad v Quebecu a objavili sa na hlavnom p\xc3\xb3diu festivalu Heavy MTL v Montreale.\n_START_SECTION_\nVplyv na in\xc3\xa9 \xc5\xbe\xc3\xa1nre\n_START_PARAGRAPH_\nPriekopn\xc3\xadcke groovemetalov\xc3\xa9 skupiny ako Pantera (p\xc3\xb4vodne glammetalov\xc3\xa1 skupina) a Sepultura (p\xc3\xb4vodne deathmetalov\xc3\xa1 skupina) polo\xc5\xbeili z\xc3\xa1klady pre nu metal a metalcore. Nu metal vyu\xc5\xbe\xc3\xadva podladen\xc3\xa9 riffy (i ke\xc4\x8f nie tak\xc3\xa9 komplikovan\xc3\xa9 ako v groove metale), prvky hip hopu ako rapovanie a turntablism a groovemetalov\xc3\xa9 rytmy, zatia\xc4\xbe \xc4\x8do takmer neobsahuje gitarov\xc3\xa9 s\xc3\xb3la a komplexn\xc3\xba gitarov\xc3\xba hru. Metalcore kladie d\xc3\xb4raz na tradi\xc4\x8dn\xc3\xa9 metalov\xc3\xa9 harm\xc3\xb3nie, a taktie\xc5\xbe obsahuje breakdowny, \xc4\x8di\xc5\xbee pomal\xc3\xa9, intenz\xc3\xadvne pas\xc3\xa1\xc5\xbee, ktor\xc3\xa9 zv\xc3\xa1dzaj\xc3\xba k moshingu.'